|  |  |  |
| --- | --- | --- |
| Grb Univerziteta | **Универзитет у Новом Саду**  **Природно-математички факултет**  **Департман за географију, туризам и хотелијерство** | Grb PMF-a |

**МАНИФЕСТАЦИЈА „МИШИЋЕВИ ДАНИ“**

Предмет: Управљање културним догађајима

**Семинарски рад**

Студент: Бојана Глишић 107м/16 Професор: Татјана Пивац

Асистент: Сања Божић

**Нови Сад, 2017.**

САДРЖАЈ

[ГЕОГРАФСКИ ПОЛОЖАЈ МИОНИЦЕ 3](#_Toc481605682)

[О МИОНИЦИ 4](#_Toc481605683)

[ИСТОРИЈА МАНИФЕСТАЦИЈЕ 6](#_Toc481605684)

[ОРГАНИЗАТОРИ 7](#_Toc481605685)

[МЕСТО ОДРЖАВАЊА МАНИФЕСТАЦИЈЕ 8](#_Toc481605686)

[ПРОГРАМ 9](#_Toc481605687)

[ПРОМОЦИЈА 12](#_Toc481605688)

[СПОНЗОРИ И ВОЛОНТЕРИ 13](#_Toc481605689)

[КОРИСНЕ ИНФОРМАЦИЈЕ 13](#_Toc481605690)

[ЗНАЧАЈ ТРДИЦИОНАЛНИХ МАНИФЕСТАЦИЈА ЗА ТУРИЗАМ 15](#_Toc481605691)

[SWOT АНАЛИЗА 15](#_Toc481605692)

[ЛИТЕРАТУРА 17](#_Toc481605693)

# ГЕОГРАФСКИ ПОЛОЖАЈ МИОНИЦЕ

Mионица се простире од огранака Маљена и Сувобора ка северу до десне обале реке Колубаре, 80 km јужно од Београда у северозападном делу Србије. Захвата површину од 329 km2. У непосредној близини Општине пролази неколико магистралних саобраћајница (Ибарска магистрала је удаљена непуних 20 km од Мионице). Мионица је асфалтним путем повезана са пругом Београд Бар и аеродромом за саобраћај спортских и лаких авиона у Дивцима, удаљеним 7 km. Регионалне саобраћајнице Дивци-Мионица-Љиг и Жупањац-Боговађа-Мионица-Дивчибаре повезују Мионицу са Београдом (86 km преко Боговађе, 93 km преко Диваца), Ваљевом (20 km) и другим местима (Радојчић, 2008).



**Слика 1.** *Мапа Мионице*

*Извор: Google maps*

# О МИОНИЦИ

Општина Мионица је један од најважнијих административно-политичких центара Ваљевског краја. Има повољан географски положај и конфигурацију терена. Подручје општине Мионица, као и територија округа коме припада, богато је шумама и пашњацима. Одликују се затвореношћу планинским венцима Маљена и Сувобора на југу и широком отвореношћу према Колубари, Посавини и Панонској низији ка северу. Основне климатске особине су умерено континенталног типа (Ранковић, 2004).



**Слика 2.** *Споменик Војводи Мишићу у центру варошице Мионице*

*Извор: http://www.banjavrujci.info/english/wp-content/uploads/2011/04/Mionica.jpg*

Према резултатима пописа становништва из 2011. године у 36 насељених места живи 14.263 становника у 4.629 домаћинстава, док у самом општинском седишту Мионици живи 3.148 становника. На територији општине Мионице велику већину становништва чине Срби и у мањем броју Роми. У oпштини су присутни и припадници других народности у веома малом броју као што су Црногорци, Мађари, Македонци, Хрвати , Словенци, Немци, Албанци и други (www.vikipedija.com).

Што се тиче туризма у овом крају, он варира из године у годину и може се рећи да својим културним наслеђем, богатом историјом, природним лепотама, изворима лековите воде Мионица привлачи бројне посетиоце током године. Највећи број туриста долази током летњих месеци, а инфо центар у Мионици (варошици) са огранком у Бањи Врујци прихвата туристе, информише их и сваке године уз извесне напоре побољшава туристичку понуду овог краја (Ранковић, 2004).

Културну понуду Мионице пре свега чини њена богата историја која је за собом оставила бројне великане, грађевине, споменике. Најважнија личност како овог краја тако и читаве Србије је Војвода Живојин Мишић, те су у његово име подигнути бројни споменици и организована манифестација „Мишићеви дани“ .

Родна кућа која је сада претворена у спомен-музеј Војводи Живојину Мишићу налази се у селу Струганик. Подигнута је у 20. веку као полу-брвнара и до данас је очувана у аутентичном стању. Представља изузетан споменик наше културно-историјске прошлости. Овде се сваке године у јулу отварају Мишићеви дани, манифестација која не само да чува име човека које се не сме заборавити, већ и традицију и културу Мионичких села.

У Мионичкој општини постоје бројни споменици као што су: Споменик Војводи Мишићу у центру Мионице, у центру села Струганик, затим споменик јунацима Првог светског рата на Рибничком мосту у Мионици варошици, споменик устаницима Колубарске кнежевине, спомен капела у Брежђу и спомен кућа у Робајама која представља споменик новије историје, тачније 1941. године су се у овој кући састали Тито и прва партизанска јединица на ослобођеној територији.

Наравно, поред културно-историјског наслеђа, Мионички крај богат је и природним лепотама попут Рибничке пећине која се налази у оквиру парка природе „Рибница“, Шалитрена пећина, река Рибница и термални извори Бање Врујци.

Колико се Мионичани залажу за културу говори и да у овако малој општини, тачније у њеном центу постоји библиотека „Милован Глишић“, Културни центар, Музеј камена, Авлија Стојановић и Чаробно село отворено за све радознале малишане који овде кроз игру и забаву уче како се прави домаћи хлеб, како се живи на селу, долазе у сусрет са домаћим животињама и томе слично. Авллија Стојановић, представља сусрет прошлих и садашњих времена, стециште уметника: глимаца, песника, сликара, вајара и многих других ([www.mionicaturizam.rs](http://www.mionicaturizam.rs)).

Једно наизглед мало место богато културом и те како има шта да понуди како старијим тако и млађим нараштајима. Број туриста расте, а то се постиже кроз разне програме за посетиоце као што су кулурне туре које су у Мионици заживеле прошле године, бројне манифестације, књижевне вечери, празнични програми и многи други.

# ИСТОРИЈА МАНИФЕСТАЦИЈЕ

Давне 1997. године, пре тачно 20 година, мештани општине Мионица су се договорили да организују манифестацију у част Војводи Мишићу како би очували успомене на њега и неговали традицију српског села. Ова манифестација сваке године се одржава средином/крајем јула месеца традиционалним почетком постављањем венаца на споменик Војводи Мишићу и подизањем заставе на тргу у Мионици варошици, а затим одлазак у родну кућу где се одржава говор у част војсковођи сећањем на његове дане (Ранковић, 2004).

С почетка, ова манифестација била је малог обима. Само су се мештани окупљали у центру општине (варошица Мионица), такмичили у разним спортовима, културно уметничко друштво играло своју тачку, уз пуно музике, игре и хране мештани су се окупљали, дружили. Штандови пуни ручно рађених алата, оруђа и других предмета од природних материјала. Затим штандови домаће хране коју домаћице са пуно пажње и љубави спремају, а онда је за ових пар дана манифестације продају по симболичним ценама. Сваке наредне године ова манифестација поприма већи обим, међутим њена структура је не промењена, односно и даље су дуж главне улице варошице Мионице поређане тезге веселих мештана, а свако село у општини има своју улогу у даљој реализацији програма . Окупља посетиоце суседних општина, па и градова те се и програм шири, обогаћује и бива све дужи, лепши и веселији.

Велику улогу игра и библиотека „Милован Глишић“ која се ангажује сваке године и организује књижевне вечери и окупљање уметника и љубитеља књижевноси на једном месту, како би показали своја дела и разменили речи и искуства.

Данас ова манифестација нема велике размере ([www.mionicaturizam.rs](http://www.mionicaturizam.rs)).

# ОРГАНИЗАТОРИ

Oрганизатори „Мишићевих дана“ су:  Културни центар Мионица, Дечији вртић „Невен“, Туристичка организација “Рибница“ и Основна школа „Милан Ракић“, а покровитељ манифестације је општина Мионица (www.patak.co.rs).

Културни центар Мионице смештен у срцу вароши био је, постоји и постојаће као стециште културних, научних, просветних посленика, како оних који живе у вароши и околини, тако и оних који су радо посећивали и своја искуства размењивали и остављали на овим просторима. Кулурни центар је свакако место које доприноси развоју туризма општине Мионица (Ранковић, 2006).

Туристичка организација “Рибница“ основана је 1994. године од стране Скупштине општине Мионице у циљу преузимања мера како би се задовољили грађани у области туризма, вршила промоција и унапређење туризма, подстицање развоја, очувања и заштите туристичких вредности на територији општине, развој и унапређење општих услова за прихват и боравак туриста, координација носилаца туристичке понуде и свих других промотивних активности из области туризма.

Основна школа „Милан Ракић“ основана је давне 1864. године, а 1954/55. постаје осморазредна школа. Своју дугу историју писала је полако и сигурно. С почетка неколико ђака, касније већи број ученика и издвојена одељења у селима Горња и Доња Топлица, Табановић, Струганик, Попадић, Рајковићу итд.

Свој допринос култури не даје само кроз основно образовање деце, већ и кроз организацију културних манифестација овог краја. Организатор је и бројних такмичња и приредби за најмлађе.

Организатори Мишићевих дана су и учесници у организовању манифестација „Прела и посела“, „Васкршњи сабор“, „Врујачки извори“ које су у основи манифестације етнографских мотива. Чувари традиције и културе, а добар извор забаве, разоноде и дружења (Ранковић, 2006).

# МЕСТО ОДРЖАВАЊА МАНИФЕСТАЦИЈЕ



**Слика :** *Родна кућа Живојина Мишића у Струганику*

*Извор: http://www.mod.gov.rs/multimedia/fotogalerija/foto/\_SAV0079.jpg*

Место одржавања манифестације је општина Мионица. Првих година откако се манифестација одржава, њено место одржавања било је седиште општине, варошица Мионица, и то Библиотека, Културни центар, главни трг, терени за фудбал и кошарку у школи, подијум испред општине. Међутим, данас се манифестација раширила и на села у општини те је поред варошице (која је и данас центар дешавања) у манифестацију укључено село Ракари, Попадић, Бања Врујци, Струганик, Брежђе итд. Програм се одржава углавном у центрима ових села или у сеоским домаћинствима која се јављају као носиоци туристичке понуде ([www.banjavrujci.info](http://www.banjavrujci.info)).



**Слика :** *Отварање Мишићевих дана на тргу у Мионици (варошици)*

*Извор: Туристичка организација „Рибница“*

# ПРОГРАМ

Програм нема шему по којој мора да се одржава сваке године, то варира као и сам датум почетка манифстације, међутим, постоје делови програма који се сваке године традиционално организују. То је пре свега само отварање које обухвата полагање венаца на споменик Живојину Мишићу и одлазак у његову родну кућу у Струганику где се одржава говор, кратак историјат и прича о војсковођи. Затим, део програма који се одржава сваке године је и маскембал за најмлађе, такмичарски део у разним спортовима и вечерњи концерт неке познате звезде наших простора.

Програм 2016. године, био је изузетно богат и изгледао је овако:

***15. ЈУЛ – ПЕТАК***

*Трг војводе Живојина Мишића*

*17:15 - полагање венаца*

*17:30 - посета родној кући Живојина Мишића у Струганику*

*19:15 - Свечано отварање изложбе скулптура Зорана Ивановића у фоајеу Основне школе "Милан Ракић" Мионица*

*20:00 - СВЕЧАНО ОТВАРАЊЕ 20. МИШИЋЕВИХ ДАНА - додела плакета припадницима војне службе*

*20:15 - Наступ Иване Жигон "Стојте галије царске"*

*20:30 - Уметнички ансамбл Министарства одбране "Станислав Бинички"*

***16. ЈУЛ – СУБОТА***

*16:00-18:00 – Спортска манифестација - МАРАТОН*

*Атријум – Мала сцена:*

*20:00 - Представа "Случајеви" – Драмски студио мионичке Средње школе*

*Трг војводе Живојина Мишића:*

*21:00 - "Буђење" - Колаж изворних народних песама и прича у извођењу ученика Основне школе "Милан Ракић" Мионица*

***17. ЈУЛ – НЕДЕЉА***

*Кошаркашки терен:*

*19:00 - Такмичење у брзом шутирању тројки*

*Трг војводе Живојина Мишића:*

*21:00 - Концерт Саше Матића*

***18. ЈУЛ – ПОНЕДЕЉАК***

*Стадион Рибнице:*

*16:00-20:00 - Фудбалски турнир млађих селекција*

*Атријум - Мала сцена:*

*20:00 - Дечија позоришна представа "Доситејеве басне"*

*21:00 - Монодрама "Милунка Савић", у интерпретацији глумице Југословенског драмског позоришта, Весне Станковић*

*Спортски центар "Лепеница":*

*22:00 - Журка "Пена партy"*

***19. ЈУЛ - УТОРАК***

*Кошаркашки терен:*

*17:00-22:00 - Турнир у одбојци*

*Мионичко шеталиште :*

*17:00 - ВАРОШКО ВЕЧЕ- "Српска радиност и стари занати" - Изложба: српске трпезе, ручних радова, сувенира, слика, зимнице, цвећа...*

*Атријум - Мала сцена:*

*18:30 - Дечија позоришна представа "Лабудово језерце"*

*21:00 – Позоришна представа "Лујза Мишић" - Главне улоге играју: Соња Јауковић, првакиња драме Народног позоришта и Весна Станковић, глумица Југословенског драмског позоришта.*

*Трг војводе Живојина Мишића:*

*21:00 - Концерт народне музике - Дејан Петровић Биг бенд*

***20. ЈУЛ - СРЕДА***

*Кошаркашки терен:*

*16:30-20:30 - Кошаркашки турнир (мини баскет лига)*

*Трг војводе Живојина Мишића:*

*21:00 - Концерт челисткиње Јелене Михаиловић - "Јела Чело"*

*21:30 - Концерт фолклора КУД "Кондир" из Мионице; Гости: КУД "Абрашевић" из Шапца*

***21. ЈУЛ - ЧЕТВРТАК***

*Кошаркашки терен:*

*14:00 - Турнир у малом фудбалу (Сениори)*

*Трг војводе Живојина Мишића:*

*21:00 - Концерт групе "Црвена јабука"*

***22. ЈУЛ - ПЕТАК***

*Спортски центар "Лепеница":*

*14:00-21:00 - Спортска манифестација - ПЛИВАЊЕ*

*Трг војводе Живојина Мишића:*

*19:30 - Дефиле деце дечијег вртића "Невен"*

*20:00 - Велики дечији маскенбал вртића "Невен"* (www.info24.rs)*.*

Манифестација траје 7 дана и сваки дан има свој посебан значај. Први дан програма посвећен је отварању, меморијалу, представама, полагањем венаца, говорима организатора. Војска је на сваком отварању и има важну улогу у овој манифестацији. Остали дани су прошарани разним наступима, такмичарким делом, уметничким представама, књижевним вечерима, концертима културно уметничких друштава како локалних тако и гостујућих, затим концерти звезда наших простора и томе слично. Обично је последњи дан посвећен најмлађима, маскембал је саставни део сваке манифестације Мишићевих дана где малишани обучени у разноразне костиме дефилују главном улицом Мионице, те се на тргу ове варошице бира најлепши костим и додељују награде (www.info24.rs).



**Слика :** *Програм Мишићвих дана*

*Извор: http://www.mionicaturizam.rs/images/img\_text/misicevi\_dani.jpg*

Сваки дан ове манифестациј поред организованог програма, улице Мионице и Врујаца испуњне су тезгама мештана са својим рукотворинама те цела фешта подсећа на сеоски вашар што у основи негде и јесте обзиром да је Мионица сеоска општина и овде се и даље могу наћи домаћи производи, ручно рађени предмети, непрскано воће и поврће, изворни говор што предсавља чар ове манифестације.

На први поглед изузетно разноврсно и занимљиво, међутим оно на шта би требало обратити пажњу је наравно степен засићења постојећим програмом који се сваке године врло мало промени. Исте теме, исти људи, иста музика. Традиција је традиција, обичаји су обичаји то свакако не треба мењати, оно шта треба другачије урадити је организација забавног дела програма. Довести нове учеснике, обогатити програм новим забавним, али и културним садржајима и то сваке године како манифестација не би изгубила већ постојеће посетиоце али и како би привукла нове госте (www.info24.rs).



**Слика** : *Маскенбал*

*Извор:* *http://www.phone-travel.com/fajlovi/ideaimage/users/misicevi-dani-mionica-misicevi-dani3\_51dc22c754ca9.jpg*

# ПРОМОЦИЈА

Када је реч о промоцији манифестације као што су „Мишићеви дани“ говоримо о промоцији локалних размера. Међутим поред рекламе у Мионичкој општини, путем Ваљевске, Лајковачке и Лазаревачке телевизија, радија и новина промоција превазилази ту локалну границу последњих пар година. Број постилаца „Мишићевим данима“ бележи благи раст јер је и сам програм квалитетнији из године у годину, а оно што у највећој мери привлачи посетиоце јесу звезде наше поп и фолк сцене.

Поред медијских средстава користе се и билборди, летке, сајмови али и интернет за промоцију манифестације. Туристичка организација Мионице, сваке године на Београдском сајму промовише поред природних и антропогених атракција и манифестацију „Мишићеви дани“.

На фејсбуку имају своју страницу за Мишићеве дане, где се објављују вести и програм за предстојеће Мишићеве дане (https://www.facebook.com/Misicevi.dani/). Такође и званични сајт општине Мионице као и Туристичке организације „Рибница“ најављују манифетацију и објављују програм на <http://www.mionicaturizam.rs/misicevi_dani.html> и <http://mionica.rs/> .

# СПОНЗОРИ И ВОЛОНТЕРИ

Ова два издвојена дела која би требало да буду саставни део сваке манифестације, спојена су у једно из разлога што манифестација Мишићеви дани нема ни своје спонзоре ни волонтере. Наравно да то представља недостатак ове феште баш из разлога што су волонтери, али и спонзори изузетно корисни и значајни у организацији и реализацији сваке манифестације. Волонтирање не би донело олакшице само организаторском тиму, већ и деци и омладини-волонтерима који би имали једно велико искуство, али и забаву и дружење. Спонзорисање манифестације такође даје користи и једној и другој страни. Пре свега финансијски олакшава организаторе, а с друге стране пружа одличну рекламу спонзорима.

# КОРИСНЕ ИНФОРМАЦИЈЕ

*Смештај у хотелу:*

Општина Мионица има један хотел. Хотел Врујци налази се у Бањи Врујци 14243 Горња Топлица. Од самог центра варошице Мионице до Врујаца има 10 km и повезане су асфалтним путем. Хотел има две звездице и располаже двокеветним собама (француски лежај или двокреветна). Поседује 5 апартмана солидно уређених и опремљених. Такође овде можете уживати у WELLNESS & SPA као и у ресторану који у току летњих месеци има прелепу уређени башту где можете попити и појести домаћу храну спремљену по традиционалним рецептима.

Ред вожње аутобуса од Београда и Ваљева до Врујаца (сви аутобуси пролазе кроз Мионицу варошицу):

|  |  |  |  |
| --- | --- | --- | --- |
| Од | До | | Време поласка: |
| Бања Врујци | Београд | | 04:40; 09:15 ; 16:30; 17:00 |
| Београд | Бања Врујци | | 06:00; 09:15 |
| Ваљево | Бања Врујци | | 07:30;10:15;11:30;14:55;16:00;20:00 |
| Телефони аутобуских станица у Ваљеву и Београду:  Европа бус: 014/232-128  Ласта Ваљево: 014/221-482  Београдска аутобуска станица: 011/2636-299 | |

*Приватан смештај:*

У општини Мионици постоји много шира и већа понуда смештаја у приватној режији. Наиме мештани села општине Мионице нуде смештај у својим домовима по врло повољним ценама.

Неки од њих су:

У селу Кључ које се налази на 5 km од варошице постоје два етно домаћинства: „*Кључ раја*“ и „*Етно село Лепеница“* , у основи ова домаћинства се баве сеоским туризмом, али наравно да и овде можете наћи смештај за време трајања манифетације, а ако Вам се допадне остати и дуже. Оба етно домаћинства можете потражити на сајту [www.mionicaturizam.rs](http://www.mionicaturizam.rs) где се налази база смештајних јединица у овој општини (потражите у падајућем менију ПОНУДЕ-приватан смештај).

Највећи број лежаја је у Бањи Врујци где поред соба за спавање можете наћи и конаке и виле изузeтно опремљене. Неки од њих су:

*Конак „КОНДИР“* који располаже са **3 апартмана и 11 соба**. Свака соба има мини бар, ТВ и терасу. Такође у оквиру конака постоји и ресторан домаћe кухиње.

*Апартмани „Стефановић“* село Ракари-Бања Врујци. Раполажу са **5 апартмана и 15 соба**. Налаз се на 200 м од нових базена. Један **четворокреветни апартман** и један **трокреветни апартман** типа **студио**.

*Апартмани „ Шиљеговић“* се налазе у селу Попадић у Бањи Врујци. Располажу са **5 апартмана** савремено опремљени са LCD телвизором, климом, комплет уређеном кухињом, пространим купатилом и терасом. Поред ових 5 апартмана поседују и **15 лежаја.**

На сајту Туристичке организације „Рибница“ ([www.mionicaturizam.rs](http://www.mionicaturizam.rs)) можете наћи и све информацијe о расположивим собама, категоризацији, боравишној такси, актуелне вести и томе слично.

# ЗНАЧАЈ ТРДИЦИОНАЛНИХ МАНИФЕСТАЦИЈА ЗА ТУРИЗАМ

Србија је мала земља пуна богатства које још увек сама не зна да искористи. У свету урбанизације, технологије, стреса и гужве српска села су ризница мира, природе, традиције и културе. Манифестације локалног карактера су изузетно значајне како у очувању тако и у оживљавању културе места. Манифестације попут „Мишићевих дана“ су праве феште где се етнографски мотиви преплићу са спортским, уметничким, манифестационим елементима и где се уз игру, песму и народне игре промовише традиција, култура, храна, обичаји и народност.

Уз добру организацију, очување околине и ефикасну промоцију овакве манифестације могу допринети туризму не само места у коме се одржавају већ и Србије пре свега због топлине и осећаја припадности јер се у оваквим манифестацијама крије душа Србије и народа и оне представљају најбољи начин упознавања једног народа кроз представе, игре, музику и храну.

# SWOT АНАЛИЗА

**SWOT** је акроним од енглеских речи strength (снага) ,weaknesses (слабости),

opportunities (могућности) и treats (претње). Анализирајући сваки од ових елемената

појединачно стиче се бољи увид у то где се манифестација тренутно налази по питању

организације и позиције коју тренутно заузима у свету локалних, традиционалних манифестација као и које се све могућности пружају за побољшање квалитета манифестације.

**СНАГЕ :**

* **дуга традиција**
* **добро организован програм**
* **садржаји за све узрасте**
* **чувар традиције, културе и народности**
* **бесплатан улаз**
* **летње време одигравања**

**СЛАБОСТИ:**

* **недовољна реклама**
* **локални карактер**
* **неинформисаност посетилаца**

**МОГУЋНОСТИ:**

* **већи број посетилаца**
* **развој туризма Мионице**
* **привлачење страних посетилаца**
* **стварање имиџа**
* **довођење још звучнијих имена (везаних за српски мелос)**

**ПРЕТЊЕ:**

* **постојање већег броја манифестација сличног карактера**
* **засићеност постојећим програмом**

# ЛИТЕРАТУРА

Радојчић, М. (2008): *Завичај војводе Мишића*

Ранковић, З. (2004): *Мионичко школство 1864-2004*

Ранковић, З. (2006): *Мионица од куће до куће уочи Другог светског рата*

[www.mionicaturizam.rs](http://www.mionicaturizam.rs)

[www.mionica.rs](http://www.mionica.rs)

www.patak.co.rs

[www.banjavrujci.info](http://www.banjavrujci.info)

www.info24.rs