UNIVERZITET U NOVOM SADU

PRIRODNO-MATEMATIČKI FAKULTET

DEPARTMAN ZA GEOGRAFIJU, TURIZAM I HOTELIJERSTVO

Seminarski rad iz predmeta: Upravljanje kulturnim događajima

**XVIII MEĐUNARODNA SMOTRA ARHEOLOŠKOG FILMA**

Student: Anica Žurkić 393m/15 Profesor: dr Tatjana Pivac

Asistent: Sanja Božić

Novi Sad, 2017. godine

**SADRŽAJ**

1. **BEOGRAD …………………………………………………………………1**
2. **KULTURNI TURIZAM …………………………………………………..3**
3. **MANIFESTACIONI TURIZAM …………………………………………5**
4. **ISTORIJAT SMOTRE ARHEOLOŠKOG FILMA…………………… 6**
5. **XVIII MEĐUNARODNA SMOTRA AHEOLOŠKOG FILMA……… 9**
   1. **ORGANIZATOR MEĐUNARODNE SMOTRE ARHEOLOŠKOG FILMA .10**
   2. **MESTO ODRŽAVANJA MEĐUNARODNE SMOTRE ………………………11**
   3. **PROGRAM MEĐUNARODNE SMOTRE ARHEOLOŠKOG FILMA…...… 12**
   4. **CENA ………………………….…………………………………………………...16**
   5. **PROMOCIJA……………………………………………………………………... 17**
   6. **SMEŠTAJ ………………………………………………………………………….17**
6. **SWOT ANALIZA…………………………………………………………18**
7. **ZAKLJUČAK……………………………………………………………..19**

**LITERATURA ……………………………………………………………….20**

1. **BEOGRAD**

Beograd je glavni grad Republike Srbije koji se nalazi na 44˚ i 48' s.g.š. i na 28˚ i 28' i.g.š. sa prosečnom nadmorskom visinom od 116,75 m. Smešten u podnožju šumadijske grede, koja se sa Rudnika spušta u rečnu dolinu, Beograd, na ušću Save i Dunava dominira velikim delom panonskog basena: Banatom, Bačkom i Sremom. Beogradska aglomeracija obuhvata administrativno područje Beograda, površine oko 3.224 kvadratnih kilometara, obuhvata 17 opština (deset gradskih i sedam prigradskih). Jedna od prednosti geografskog položaja Beograda je to da se do njega može doći na četiri načina: drumovima, železničkim prugama, vazdušnim putevima i rekama. Geografsko-saobraćajna pozicija Beograda je izuzetno dobra jer je on čvor dva značajna evropska koridora i to Koridor X (glavna drumska i železnička magistrala koja od severa Srbije ide ka jugu i to u dva pravca, ka Bugarskoj i Makedoniji, odnosno Grčkoj) i Koridor VII (koji praktično predstavlja reku Dunav) (Štetić, 2008).

Beograd ima umereno-kontinentalnu klimu i karakteristično je neprestano smenjivanje perioda sa toplim i suvim letima i vetrovima i snežnim zimama, sa periodima sa svežim i vlažnim letima i blagim i suvim zimama. Prosečna godišnja temperature vazduha je 13,6˚C, relativna vlažnost 64%, a vazdušni pritisak 1001 milibar.

Slika 1. **Spomenik ,,Pobednik“** Slika 2. **Knez Mihailova ulica**

*(Foto:A. Žurkić) Izvor: http://centarapartmani.rs/knez-mihailova-srce-beograda/*

Prema popisu stanovništva iz 2011. godine u glavnom gradu živi 1.659.440 stanovnika što čini 15,8% ukupnog broja stanovnika u celoj zemlji (Republicki zavod za statistiku). Beograd je ekonomski najrazvijeniji deo Srbije. U Beogradu su razvijeni i značajni privredni i poljoprivredni kapaciteti, posebno metalska, metaloprerađivačka industrija, trgovina i bankarstvo.

U Beogradu se iz godine u godinu promet turista postepeno povećava tako da je 2015. godine glavni grad posetilo 2.437.165 turista što je za 1.254.165 turista više nego u 2005. godini (Republički zavod za statistiku). Beograd beleži povećanje broja turista poslednjih godina što je, između ostalog, rezultat ulaganja u promociju naše zemlje u inostranstvu putem sajmova, spotova i drugih sredstava propagande, ali i zbog stabilnosti u zemlji i dobrih osnova sa zemljama u regionu.

Grad Beograd je osnivač i pokrovitelj 11 velikih kulturnih manifestacija. Pored njih postoji i oko 40 manjih manifestacija kulture koje se održavaju svake godine i veći broj povremenih manifestacija. Značajnije kulturne manifestacije su: Međunarodni filmski festival FEST, Beogradski festival dokumentarnog i dugometražnog filma, Beogradski letnji festival BELEF, Beogradske muzičke svečanosti BEMUS, Beogradski sajam knjiga, Beogradski džez festival, Belgrade Beer Fest (Veselinović, 2012).

Povoljne geografske i saobraćajne predispozicije Beograda, veliki broj značajnih kulturno-istorijskih spomenika i raznovrsne manifestacije, doprinose razvoju brojnih oblika turizma, koji konstantno privlače veliki broj stranih i domaćih turista. Što se tiče Beograda kao klastera odnosno Grada Beograd, Strategijom razvoja turizma Srbije je izdvojeno šest ključnih proizvoda i to:

* Poslovni turizam i MICE
* Gradski odmori
* Kružne ture
* Događaji
* Specijalni interesi
* Nautika (Grupa autora, 2008).

Predmet rada je Međunarodna smotra arheološkog filma koja ima dugu tradiciju održavanja. Na program su obrazovni filmovi koji predstavljaju važna otkrića iz različitih istorijskih perioda. Smotra asocira sa kulturom zbog filmova i reportaža iz oblasti arheologije pa je u radu dat prikaz o pojmu kulturnog turizma, načinu njegovog definisanja i njegovom značaju.

1. **KULTURNI TURIZAM**

Kulturni turizam je predmet izučavanja mnogih naučnika. Po Richardsu (2000): *,,Kulturni turizam označava kretanje ljudi koje je uzrokovano kulturnim atrakcijama izvan njihovog uobičajenog mesta stanovanja, sa namerom sakupljanja novih informacija i iskustava, kako bi zadovoljili svoje kulturne potrebe“* (Hadžić, 2005). Pojam „nasleđe“ u turizmu se odnosi na ono što je nasleđeno od prethodnih generacija i to kako na prirodno, tako i na sagrađeno nasleđe. Preko upoznavanja prirodnog i izgrađenog kulturnog nasleđa stvaraju se specifične mogućnosti da se portretira prošlost u sadašnjost. Kulturno nasleđe je od ogromnog značaja za društvo, predstvljajući turističku vrednost preko koje mogu da se zadovolje turističke potrebe posetilaca. U svojim najširim razmerama kulturno nasleđe obuhvata sva materijalna i nematerijalna (duhovna) dobra koja je čovek stvorio u svojoj viševekovnoj istoriji. To znači da kulturno nasleđe uključuje: znanje, verovanje, umetnost, običaje i mnoge druge sposobnosti prenesene od čoveka koji je deo društva. To je jedan vid kolektivne memorije preko koje se manifestuju različite kulture (Arsić, 2014).

*Vrste kulturnog nasleđa*

Postoje dve vrste kulturnog nasleđa: materijalno i nematerijalno (duhovno).

Materijalno kulturno nasleđe čine opipljiva kulturna dobra koja se na osnovu fizičkih, kulturnih, istorijskih svojstava dele na: pokretna kulturna dobra i nepokretna kulturna dobra (Hadžić, 2005)

* Nepokretna kultura dobra su: a) Spomenik kulture, b) Prostorno kulturno-istorijska celina, v) Arheološko nalazište , g) Znamenito mesto
* Pokretna kulturna dobra su: a) Umetničko-istorijsko delo, b) Arhivska građa, v) Filmska građa, g) Stara i retka knjiga ("Sl. glasnik RS", br. 71/94).

Nematerijalno nasleđe obuhvata: jezik, pravne i etičke norme, religiozna verovanja, obrede, običaje i mnoge druge forme formalnih i neformalnih veza uspostavljenih u jednoj društvenoj strukturi u kojoj funkcioniše jedna zajednica.

Prema UNESKU (United Nations Educational, Scientific and Cultural Organisation) u kulturno nasleđe se ubrajaju:

* Arheološka nalazišta-delovi zemljišta na kojima se nalaze potpuno ili delimično iskopani, konzervirani i uređeni ostaci nepokretnih objekata, kao i pokretni predmeti izraznih istorijskih perioda;
* Dela sa spomeničkim i umetničkim svojstvima–arhitektonska dela, slike i vajarski radovi, dela primenjene umetnosti, ostvarenja muzičke, dramske i filmske umetnosti;
* Prostorne kulturno-istorijske celine – stara jezgra gradova, značajnije seoske ambijentalne celine, sakralni objekti, etno parkovi, srednjevekovni gradovi i utvrđenja, manastirski kompleksi;
* Znamenita mesta i spomen obeležja;
* Folklorno nasleđe – zgrade i prostori, predmeti narodnog neimarstva, nošnje, stari zanati, naivno slikarstvo, usmena tradicija, kulinarska tradicija, tradicionalne igre i sportovi;
* Verovanja – religije, hodočašća, misionarstvo;
* Jezici;
* Manifestacione vrednosti – priredbe i festivali, sajmovi, sportske manifestacije tradicionalnih sportova;
* Ustanove kulture sa svojim aktivnostima – muzeji, galerije, kulturni centri, biblioteke;
* Kulturni pejzaži – vrtovi, parkovi
* Kulturne ture;
* Podvodno kulturno nasleđe;
* Muzika i pesme (Arsić, 2014).

Kulturni turizam, kao masovni vid turističkih kretanja, čini važan segment turizma Beograda, čiju osnovu predstavljaju mnogobrojne istorijske građevine, ambijentalne celine, crkve, muzeji, spomenici. Beograd ima dragocene spomenike duhovne kulture, crkve, manastire i bogomolje različitih veroispovesti, a najznačajnija beogradska pravoslavna crkva je Saborna crkva. Među najstarije ubrajaju se Nikolajevska crkva i Bogorodična crkva u Zemunu. Monumentalni hram Svetog Save, najveći pravoslavni hram, može da primi 12.000 vernika. Značajem i izgledom izdvajaju se i crkve Ružica i Sveta Petka, crkva Svetog Marka, Vaznesenska, Topčiderska i crkva Aleksandra Nevskog.

Slika 3. **Narodno pozorište** Slika 4. **Crkva Svete Petke**

*(Foto: A. Žurkić)*

Ustanove kulture u Beogradu su: Narodno pozorište, Narodni muzej, Zgrada Narodnog muzeja, Etnografski muzej, Muzej Nikole Tesle, Prirodnjački muzej, Muzej savremene umetnosti, Muzej primenjene umetnosti, Muzej grada Beograda. Najznačajniji kulturno-istorijski kompleks je Kalemegdan, u kome dominira Beogradska tvrđava iznad ušća Save u Dunav. Od kulturnih atrakcija se izdvajaju i Skadarlija, Knez Mihailova ulica, Trg republike, Trg Terazije.

1. **MANIFESTACIONI TURIZAM**

Kako Međunarodna smotra arheološkog filma ima dugu tradiciju održavanja u radu je predstavljen manifestacioni turizam i značaj njegovog daljeg razvoja za ovu manifestaciju. Manifestacioni turizam je jedna od najznačajnijih formi kulturnog turizma i mnoge destinacije sve češće obogaćuju svoju turističku ponudu različitim festivalima, karnevalima i sajamskim priredbama. Mnoge manifestaije u našoj zemlji privlače veliki broj turista i doprinose boljoj poziciji naše zemlje na turističkom tržištu, omogućujući formiranje veoma atraktivne turističke ponude. U našoj zemlji su takođe veoma posećeni sajmovi knjiga u Beogradu i Novom Sadu, kao i razni specijalizovani sajmovi iz oblasti nauke i tehnike (Hadžić, 2005).

Antropogene turističke vrednosti predstavljene su motivima koji zadovoljavaju ,,kulturnu potrebu kretanja“. Prema brojnim kriterijumima kao što su istorijski razvoj, narodni običaji i kultura življenja, privredne aktivnosti, religija, etnički sastav stanovništva, kulturno-istorijsko nasleđe i tradicija, originalni tipovi naselja i narodna arhitektura, **kao antropogeni uticaji na manifestacioni turizam** izdvajaju se: spomeničko nasleđe, etnografski motivi, privredna aktivnost i naselja. Kao deo spomeničkog nasleđa izdvajaju se: arheološka nalazišta i zbirke, ostaci srednjovekovnih gradova i dvoraca, manastiri i drugi sakralni objekti kao i spomenici iz novije istorije, u koje spadaju i aktivne kulturne institucije.

**Arheološka nalazišta i zbirke** prikazuju period od paleolita do ranog srednjeg veka. Predstavljaju ,,delove zemljišta na kojima se nalaze otkriveni i potpuno ili delimično iskopani, konzervirani i uređeni ostaci nepokretnih objekata, kao i pokretni predmeti iz ranijih istorijskih perioda“. Kao motiv za organizovanje manifestacionog turizma slabo su iskorišćeni. Uglavnom se koriste kao tema pri organizovanju naučno-stručnih manifestacija iz istorije, arheologije i etnologije.

Kao primeri istorijskog nasleđa iz srednjeg veka, ostaci gradova i dvoraca predstavljaju značajan turistički potencijal. Odnosno, to su ,,dela arhitekture” (dvorci, palate, gradske kuće, vile, sakralni objekti), odnosno prostorne kulturno-istorijske celine (stara jezgra gradova, seoske arhitektonske eline, ostale ambijentalne celine, manastirske celine, srednjovekovni gradovi i utvrđenja). Njihovi prostori služe kao mesta za organizovanje naučno-stručnih, umetničkih, zabavnih i etnografskih manifestacija. Prilikom organizovanja naučno-stručnih ili umetničkih manifestacija koriste se i muzejski prostori i kulturni centri (Bjeljac, 2005).

Manifestacije mogu biti motiv dolaska turista kao i dodatni sadržaj turističkog boravka. Njima se mogu ostvariti efekti koji imaju ekonomski značaj za neku destinaciju. Kulturne manifestacije koje se održavaju u Beogradu su: FEST (Međunarodni filmski festival), Beogradski festival dokumentarnog i kratkometražnog filma, Filmski festival u Sopotu, BELEF (Beogradski letnji festival), BEMUS (Beogradske muzičke svečanosti), Oktobarski salon (www.beograd.rs).

Filmske i foto manifestacije, pre svega predstavljaju element dopune turističkog boravka. Prema sadržaju, mogu se izdvojiti: festivali igranog filma, revijalne smotre, festivali amaterskog filma. Program festivala ima elemente koji mogu biti iskorišćeni kao deo turističke propagande regije u kojoj se održavaju. Ti elementi predstavljaju dokumentarne filmove koji mogu biti iskorišćeni i kao deo vizuelne turističke propagande.

1. **ISTORIJAT SMOTRE ARHEOLOŠKOG FILMA**

Narodni muzej redovni je domaćin smotre Arheološkog filma od 1998. godine, kada je u saradnji sa organizatorima Festivala u Roveretu, časopisom Archeologia Viva i Italijanskim institutom za kulturu u Beogradu, kod nas prvi put organizovana ovakva manifestacija. Smotra nema takmičarski karakter i od samog početka je zamišljena kao revija najnovijih ostvarenja u produkciji dokumentarnog filma. Beograd je jedan od retkih evropskih gradova čija kulturna javnost ima prilike da se upozna sa najnovijim filmskim ostvarenjima iz oblasti arheologije i srodnih naučnih disciplina.

Svi prikazani filmovi odlikuju se visokim naučnim kvalitetom, ali i atraktivnim pristupom kulturnoj baštini, te tako omogućavaju ne samo stručnjacima već svima onima koje privlače stare civilizacije da se upoznaju sa značajnim i dragocenim svetskim spomenicima. To su uglavnom novosti i reportaže ali i obrazovni filmovi koji predstavljaju važna otkrića, izuzetna dostignuća prošlosti iz različitih civilizacijskih perioda. Publika ima priliku da se na atraktivan i interesantan način upozna sa najnovijim arheološkim istraživanjima kod nas i u svetu. Od 2004. godine izbor filmova sa arheološke smotre u Narodnom muzeju prikazuje se i u drugim gradovima Srbije, Republike Srpske i Crne Gore u saradnji sa lokalnim muzejima (www.narodnimuzej.rs).

Deveta Međunarodna smotra arheološkog filma, koja je održana 2008. godine, je prva smotra o kojoj su dostupni podaci i oni su prikazani u daljem radu.

**IX Međunarodna smotra arheološkog filma**. U Narodnom muzeju u Beogradu u periodu od 03. marta do 11. marta 2008. održana je IX Međunarodna smotra arheološkog filma, koju je svečano otvorila Španija sa trilogijom o rimskom imperatoru Trajanu (Trajano emperador de Roma) budući da su se te godine navršavala dva milenijuma od početka njegove vladavine. Na smotri je bilo prikazano ukupno 28 filmova iz devet zemalja – Španije (3), Nemačke (9), Italije (7), Francuske (3), Irana (1), Bugarske (1), Indonezije (1), Švajcarske (1) i Srbije (2). Festival je zatvoren amaterskim filmom domaće proizvodnje kroz koji je prikazana istorija arheoloških istraživanja u Vinči, budući da je 2008. godine obeleženo sto godina od kada je prof. Miloje Vasić, jedan od osnivača srpske arheologije, prvi put počeo sa istraživanjima ovog lokaliteta nadomak Beograda. Deveta smotra realizovana je u saradnji sa Institutom Servantes, Gete institutom, Italijanskim institutom za kulturu, Francuskim kulturnim centrom, Iranskim kulturnim centrom, ambasadom Republike Bugarske, ambasadom Republike Indonezije i ambasadom Švajcarske (pre.trablmejker.com).

**X Međunarodna smotra arheološkog filma**. Jubilarna, deseta Međunarodna smotra arheološkog filma, na kojoj je bilo prikazano 25 filmova iz devet zemalja, je održana od 9. marta do 17. marta 2009. godine u Atrijumu Narodnog muzeja u Beogradu. Emitovani su arheološki filmovi autora iz Austrije, Belgije, Italije, Nemačke, Srbije, Turske, Francuske, Švajcarske i Španije. Ove godine je prvi put organizovan i program za najmlađe posetioce muzeja. Poslednjeg dana smotre, 17. marta, u okviru Dečjeg dana arheološkog filma, besplatno su prikazana dva crtana filma. Međunarodna smotra arheološkog filma organizovana je u saradnji sa Austrijskim kulturnim forumom, Gete institutom, Italijanskim institutom za kulturu, Institutom Servantes, Francuskim kulturnim centrom i ambasadama Belgije, Turske i Švajcarske (www.sinemagija.com).

**XI Međunarodna smotra arheološkog filma**. XI Međunarodna smotra arheološkog filma u Atrijumu Narodnog muzeja u Beogradu je od 8. marta do 16. marta 2010. godine predstavljala raznovrstan izbor ostvarenja koja su omogućavala zainteresovanima da saznaju nešto više o dragocenim svedočanstvima materijalne i nematerijalne kulturne baštine. Na smotri je predstavljeno 25 filmova iz devet zemalja, među njima čak šest filmova iz Srbije -,,Dolina zlatnih šlemova” (Nela Tot i Saša Ljubojević), ,,Usnuli u vremenu” (Bruno Bratović, Miodrag Đuknić, Aleksandar Teodorović), ,,Čurug-arheološko nalazište Stari Vinogradi” (Jelica Bojić), ,,Misterije Pločnika” (Dragiša Stojanović), ,,Putovanje kroz vreme - Sveta Sofija” (Mirko Antonije Malešić) i ,,Na tragu daleke prošlosti. Portret Bogdana Bruknera” (Dragoljub Bata Vojvodić). Počasni gost je bila Grčka, čijim je filmom ,,Lisip stvori” festival svečano i počeo. To je film o vajaru koji je bio i jedini lični skulptor Aleksandra Makedonskog, a njegove inovacije uticale su i na mnoge kasnije stvaraoce. Smotra je ove godine organizovana u saradnji Narodnog muzeja u Beogradu sa Helenskim fondom za kulturu, Italijanskim institutom za kulturu, Gete institutom, Francuskim kulturnim centrom, Austrijskim kulturnim forumom, Institutom Servantes i ambasadama Belgije i Turske.

**XII Međunarodna smotra arheološkog filma.** Međunarodna smotra arheološkog filma, 12. po redu, održana je od 21. marta do 30. marta u Narodnom muzeju u Beogradu. Tokom festivala je prikazano 25 filmova iz 11 zemalja. Reviju filmova otvorila je Mersedes Ruiza Zapata, ambasadorka Meksika, zemlje počasnog domaćina ovogodišnje smotre. Na programu su bili i filmovi iz Belgije, Italije, Nemačke, Bosne i Hercegovine, Makedonije, Kine, Španije, Crne Gore, Grčke i dva domaća ostvarenja: Avarski grob Milana Milosavljevića i Istraživanje u Crnoj Gori Milorada Đuknića, Aleksandra Teodorovića i Danila Mijajlovića. Među najnovijim filmskim ostvarenjima iz oblasti arheologije i srodnih disciplina, prvi put su se na smotri našla dela kineske i makedonske produkcije, pa je tako publika bila u prilici da pogleda film Kultura Sansjingdua Gua Zenjuana i Magično brdo Petra Džurovskog. Kao i prethodnih godina, partneri Narodnog muzeja su Gete institut, Italijanski institut za kulturu, Institut Servantes, Helenski fond za kulturu, ambasada Belgije (www.rts.rs).


**XIII Međunarodna smotra arheološkog filma.** U Atrijumu Narodnog muzeja u Beogradu 26. marta 2012. godine, svečano je počela 13. Međunarodna smotra arheološkog filma, na kojoj je do 4. aprila bilo prikazano 26 fimova iz 12 zemalja. Manifestaciju su proglasiti otvorenom ministar kulture Predrag Marković i ambasador Italije u Srbiji Armando Varikjo. U realizaciji smotre, pored Italijanskog instituta za kulturu, sarađivali su Gete institut, Institut Servantes, Helenski fond za kulturu, Francuski institut, Kulturni centar Islamske Republike Iran, Austrijski kulturni forum i ambasada Kipra. Na programu su bili i filmovi iz Makedonije, Crne Gore, Hrvatske i Srbije (www.fcs.rs).

**XIV Međunarodna smotra arheološkog filma**. XIV Međunarodna smotru arheološkog filma je održana od 21. marta do 30. marta 2013. godine u Atrijumu Narodnog muzeja u Beogardu. Narodni muzej je organizovao smotru u saradnji sa Gete institutom, Italijanskim institutom za kulturu, Institutom Servantes, Helenskim fondom za kulturu, Francuskim institutom i kulturnim centrom Islamske Republike Iran. Ove godine je bilo prikazana 24 filma iz 8 zemalja – Nemačke (7) Italije (5), Španije (4), Francuske (2), Grčke (2), Irana (2), Makedonije (1), Crne Gore (1) (www.narodnimuzej.rs).

**XV Međunarodna smotra arheološkog filma**. Međunarodna smotra arheološkog filma održana je u atrijumu Narodnog muzeja u Beogradu od 27. marta do 3. aprila 2014. godine. U programu ove jubilarne, 15. po redu smotre našle su se projekcije filmova iz osam zemalja: Poljske, Nemačke, Italije, Španije, Grčke, Irana, Brazila i Srbije. Osim Narodnog Muzeja u organizaciju ove kulturne manifestacije bili su uključeni i Ambasada Poljske, Gete institut, Italijanski institut za kulturu, Institut Servantes, Ambasada Brazila, Helenski fond za kulturu, Kulturni centar Islamske Republike Iran i Univerzitetska biblioteka ,,Svetozar Marković" (www.blic.rs).

**XVI Međunarodna smotra arheološkog filma**. Međunarodna smotra arheološkog filma, 16. po redu počela je 19. marta i trajala je do 25. marta u Galeriji fresaka, i bilo je prikazano 22 filma iz 10 zemalja. Zemlja počasni gost ove godine je Iran, koji je svoje arheološko bogatstvo predstavio filmom ,,Raskoš Persepolisa" koji je i otvario smotru. Iz Nemačke je bilo prikazano tri filma, iz Italije osam, Španije tri, Autrije dva, a iz Poljske, Grčke Slovenije, Hrvatske i Srbije po jedan. Smotru je organizovao Narodni muzej u saradnji sa Kulturnim centrom Islamske Republike Iran u Srbiji, Gete institutom, Italijanskim institutom za kulturu, Institutom Servantes, Helenskim fondom za kulturu, Austrijskim kulturnim forumom, Ambasadom Republike Poljske (www.vesti.rs).

Slika 5. **Pozivnice XV, XVI i XVII Međunarodne smotre arheološkog filma**

****

*Izvor: http://www.narodnimuzej.rs/*

**XVII Međunarodna smotra arheološkog filma.** XVII Međunarodna smotra arheološkog filma je održana od 31. marta do 7. aprila 2016. godine u dvorani Jugoslovenske kinoteke. XVII Međunarodna smotra arheološkog filma organizovana je pod pokroviteljstvom Ministartsva kulture i informisanja republike Srbije. Smotru su organizovali Narodni muzej u Beogradu sa Jugoslovenskom kinotekom, a u saradnji sa ambasadama Republike Kipar, Republike Turske, Kraljevine Belgije, Gete institutom, Italijanskim institutom za kulturu, Institutom Servantes, Helenskim fondom za kulturu, Kulturnim centrom Islamske Republike Iran i autorima iz Crne Gore i Srbije. Smotru je svečano otvorila Bojana Borić Brešković, direktor Narodnog muzeja u Beogradu, Nj.E. Konstantinos Eliades, ambasador Republike Kipar i Ivan Tasovac, ministar kulture i informisanja u Vladi Republike Srbije. Ove godine je bilo prikazano 20 filmova iz 10 zemalja – Kipra (1), Italije (5), Irana (2), Nemačke (3), Belgije (1), Španije (3), Grčke (1), Turske (1), Crne Gore (1) i Srbije (2) (www.narodnimuzej.rs).

1. **XVIII MEĐUNARODNA SMOTRA AHEOLOŠKOG FILMA**

XVIII Međunarodna smotra arheološkog filma održana je od 23. marta do 30. marta 2017. godine u Svečanoj sali Jugoslaovenske kinoteke u Beogradu. Na smotri je prikazano 27 filmova iz deset zemalja. Manifestaciju je zvanično otvorio prvi sekretar ambasade Rusije u Srbiji Vledlen Zelenjin, a publiku je pozdravio i upravnik Muzeja kinoteke Marjan Vujović. Rusija je ove godine bila zemlja-domaćin Smotre i učestvovala je sa šest dokumentarnih filmova na teme iz oblasti arheologije. Španija je predstavila četiri ostvarenja, Nemačka, Slovačka i Italija po tri, a uz filmove sa Kipra, iz Grčke, Poljske i Belgije, uvrštena su i dva srpska filma. Njihove teme su naučna otkrića različitih epoha i sa raznih meridijana, a odlikuje ih atraktivan pristup kulturnoj baštini (www.kinoteka.org.rs). Filmovi su prikazani na prestižnim evropskim arheološkim festivalima - u Roveretu (Italija), Irunu (Španija) i Kilu (Nemačka) i odlikuje ih visok naučni kvalitet, ali i inspirativan pristup kulturnoj baštini, pa time omogućavaju ne samo stručnjacima nego i svima onima koje privlače stare civilizacije i kulture da se upoznaju sa najnovijim arheološkim istraživanjima u zemlji i svetu (www.rtv.rs).

Slika 6. **XVIII Međunarodna smotra arheološkog filma**



*Izvor: http://www.narodnimuzej.rs/*

* 1. **ORGANIZATOR MEĐUNARODNE SMOTRE ARHEOLOŠKOG FILMA**

Osamnaestu Međunarodnu smotru arheološkog filma Narodni muzej u Beogradu organizuje u saradnji sa Ruskim domom, Ambasadama Republike Kipar, Republike Poljske, Slovačke Republike, Kraljevine Belgije, Gete institutom, Italijanskim institutom za kulturu, Institutom Servantes, Helenskim fondom za kulturu i samostalnim autorima iz Srbije, a uz finansijsku podršku Ministarstva kulture i informisanja Republike Srbije. Tokom godina smotru su podržali: Austrijski kulturni forum, Gete institut, Institut Servantes, Kulturni centar Islamske Republike Iran, Ruski dom, Francuski institut, Helenski fond za kulturu, Institut Konfucije, kao i ambasade Belgije, Bosne i Hercegovine, Bugarske, Velike Britanije, Indije, Indonezije, Kipra, Makedonije, Meksika, Sjedinjenih Američkih Država, Turske, Hrvatske, Crne Gore, Švajcarske. Smotra nema karakterističan slogan i nema simbol po kome je prepoznatljiva. (www.narodnimuzej.rs).

**Organizator XVIII Međunarodne smotre arheološkog filma:**

**Narodni muzej Beograd**

**Institucije saradnici:**

**Instituto Cervantes** **CEDECOM**

 **Visor Audiovisual**  **Diputacion Provincial**

**MARQ Museo Arqueologico Provincial de Alicante**

*Izvor: http://belgrado.cervantes.es/FichasCultura/Ficha112052\_58\_34.htm*

**Narodni muzej** osnovan je ukazom ministra prosvete Jovana Sterije Popovića, 10. maja 1844. godine, kao Muzeum serbski, koji je na jednom mestu trebalo da sabere starine i da ih za potomstvo sačuva. Organizovan u prvim decenijama svog rada i kao ustanova zaštite i kao naučna, istraživačka ustanova, koja je konstituisala nacionalni identitet i bila presudan akter u razvoju zaštite baštine, Narodni muzej je ubrzo prerastao u zvaničnog reprezenta države i društva, svedočeći i o mogućoj snazi kulture i muzeja u Srbiji. Intenzivnoj delatnost prikupljanja i razvoja zbirki, pridružen je ubrzo i raznovrstan istraživački rad, koji je preobrazio Muzej od skladišta prošlosti u prikazivački, demonstracioni izložbeni prostor. Međuratne godine dvadesetog veka dovele su do velike transformacije, u kojoj su izložbe, posebno međunarodne koje su se dinamično smenjivale, uz raznovrsnu istraživačku i izuzetnu izdavačku delatnost, postavile Muzej kao centar informacija o izuzetnom, o lepom, o posebnim vrednostima nacionalne, ali i evropske kulturne baštine. Poslednjih decenija, bogata izložbena i izdavačka delatnost, kao i raznovrsni programi za publiku, u kojima nove tehnologije imaju posebno mesto, potvrdili su da je Narodni muzej važan centar komunikacije i izvor saznanja, otvoren, dinamičan i pristupačan muzej. Pored Međunarodne smotre Narodni muzej organizuje mnogobrojne događaje i manifestacije kao što su: Manifestacija ,,Muzeji Srbije, deset dana od deset do deset”, Projekat ,,Keramika i njene dimenzije“, ,,Pupin – Umetnost darivanja“, Program ,,Muzej za bake, dekei unuke“.

* 1. **MESTO ODRŽAVANJA MEĐUNARODNE SMOTRE**

XVIII Međunarodna smotra arheološkog filma je održana u dvorani Jugoslovenske kinoteke u Uzun Mirkovoj ulici 1 u Beogradu. Jugoslovenska kinoteka je arhivska i muzejska nacionalna institucija za film i kinematografiju Republike Srbije, sa sedištem u Beogradu. Osnovana je 1949. godine i kroz istoriju je više puta menjala svoj status. Na osnovu Zakona o zaštiti kulturnih dobara Jugoslovenska kinoteka danas spada u ustanove od posebnog značaja za Republiku Srbiju. Kinoteku čine četiri organizaciona dela: arhiv jugoslovenske kinoteke, muzej Jugoslovenske kinoteke – bioskop, biblioteka i zajedničke službe (www.kinoteka.org.rs). U Jugoslovenskoj kinoteci se organizuju mnogobrojni festivali i filmske projekcije kao što su: Festival fantastike, Filmska revija, Nobelovci književnosti na filmu, Filmski maraton-Sneg na filmu i dr.

Slika 8. **,,Jugoslovenska kinoteka”** Slika 9. **JK - ,,Svečana sala”**



*(Foto: A. Žurkić)*

* 1. **PROGRAM MEĐUNARODNE SMOTRE ARHEOLOŠKOG FILMA**

|  |  |
| --- | --- |
| **ČETVRTAK, 23.MART 19.30 ČASOVA** |  |
| **Poluostrvo sa blagom I**  Režija: Sergeй Merzlяkov, Rusija 2016., Trajanje 37′  **Poluostrvo sa blagom II**  Režija: Sergeй Merzlяkov, Rusija 2016., Trajanje 37′ | http://www.narodnimuzej.rs/images/Polustrvo-sa-blagom.jpg |
| **Arheološko leto 2016: Unorož**  Režija: Anastasiя Fišer, Igorь Sadovnikov, Rusija 2016., Trajanje 17′ | http://www.narodnimuzej.rs/images/Unoro%C5%BE.jpg |
| **PETAK, 24. MART 2017. 19 ČASOVA** |  |
| **Dome, slatki trapezoidni dome**  Režija: Nenad Popović, Srbija 2015., Trajanje 38′ | http://www.narodnimuzej.rs/images/lepenski-vir.png |

|  |  |
| --- | --- |
| **Bronzano doba: otkrića praistorijskih naselja**  Režija: Stanislav Manca, Slovačka 2016., Trajanje 30΄ | http://www.narodnimuzej.rs/images/bronzano-doba.png |
| **Malanj, galsko – rimska vila**  Režija: Philippe Axell, Belgija 2016., Trajanje 18΄ | http://www.narodnimuzej.rs/images/malanj1.png |
| **Selinunte, grad između dve reke**  Režija: Alessandra Ragusa, Antonino Pirrotta, Italija 2015., Trajanje 22′ | http://www.narodnimuzej.rs/images/selinunte.jpg |
| **Vikinzi. Ratnici sa severa. Giganti s mora**  Režija: Gustavo Vilchez Molina, Španija 2016., Trajanje 15΄ | http://www.narodnimuzej.rs/images/Vikinzi.png |
| **SUBOTA, 25.MART 2017. 19 ČASOVA** |  |
| **Po tragu Hanibala**  Režija: Eterio Ortega Santillana, Španija 2016., Trajanje 59′ | http://www.narodnimuzej.rs/images/Po-tragu-Hanibala.png |
| **Tragom pljačkaša hramova**  Režija: Wolfgang Luck, Nemačka 2014., Trajanje 52΄ | http://www.narodnimuzej.rs/images/tragom-plja%C4%8Dka%C5%A1a-hramova-1.png |
| **NEDELJA, 26.MART 2017. 19 ČASOVA** |  |
| **Drevna staništa u srednjem toku reke Kolubare**  Režija: Aleksandar Teodorović, Srbija 2016., Trajanje 25′ |  |
| **Rotonda**  Režija: Eleni Stubu Katsamuri, Grčka 2016., Trajanje 11′ | http://www.narodnimuzej.rs/images/rotonda.png |
| **Kiparska srednjovekovna gleđosana keramika**  Režija: Paschalis Papapetrou, Kipar 2014., Trajanje 42′ | http://www.narodnimuzej.rs/images/kiparska-gledjosana-keramika.png |
| **Stanica uspomena**  Režija: Miriam Steen, Nemačka 2015., Trajanje 23΄ | http://www.narodnimuzej.rs/images/stanica-uspomena.jpg |
| **Arheološko leto 2016.: Unža**  Režija: Rusija 2016., Trajanje 12′ | http://www.narodnimuzej.rs/images/Un%C5%BEa.jpg |
| **PONEDELJAK, 27.MART2017. 19 ČASOVA** |  |
| **Krst i kruna**  Režija: Zdzislaw Cozac, Poljska 2016., Trajanje 52′ | http://www.narodnimuzej.rs/images/Krst-i-kruna.png |
| **Kirena, afrička Atina**  Režija: Giuseppe Drometari, Italija 2015., Trajanje 40′ | http://www.narodnimuzej.rs/images/Kirena-afri%C4%8Dka-Atina.jpg |
| **Savremeno otkriće zemlje Magan**  Režija: Victor Cid, Španija 2016., Trajanje 20′ | http://www.narodnimuzej.rs/images/Magan.jpg |
| **UTORAK, 28.MART 2017.19 ČASOVA** |  |
| **Bronzano doba: zanati**  Režija: Stanislav Manca, Slovačka 2016., Trajanje 30΄ | http://www.narodnimuzej.rs/images/Bronzano-doba-1.jpg |
| **Olkas. Obilazak srednjovekovnih luka od Egeja do Crnog mora**  Režija: George Botsos, Grčka 2013., Trajanje 50′ | http://www.narodnimuzej.rs/images/Olkas.png |
| **Granica Tirenskog i Jadranskog mora podeljena između Etruraca, Feničana i Fokejaca**  Režija: Maurizia Giusti, Italija 2016., Trajanje 36′ |  |
| **SREDA, 29. MART 2017.19 ČASOVA** |  |
| **KRALJEVSTVO SOLI. 7000 GODINA ISTORIJE U HALŠTATU**  Režija: Domingo Rodes, Španija 2013., Trajanje 23′ | http://www.narodnimuzej.rs/images/Kraljevstvo-soli.jpg |
| **Kizil – Kuragino. Poslednji dani drevnih civilizacija**  Režija: Denis Rubanov, Rusija 2012., Trajanje 50′ | http://www.narodnimuzej.rs/images/Kizil-Kuragino.png |
| **Kizil. Kuragino.Velika stepa, zemlja naroda**  Režija: Denis Rubanov, Rusija 2013., Trajanje 50′ | http://www.narodnimuzej.rs/images/Kizil-Kuragino-1.png |
| **ČETVRTAK 30. MART 2017. 19 ČASOVA** |  |
| **Krvavi plen**  Režija: Peter Brems, Wim Van der Eynde,Tristan Chytroschek, Nemačka 2014., Trajanje 52΄ | http://www.narodnimuzej.rs/images/Krvavi-plen.png |
| **Muzej Kipra**  Režija: George Koumouros, Kipar 2014., Trajanje 43′ | http://www.narodnimuzej.rs/images/Muzej-Kipra-1.jpg |
| **Bronzano doba: duhovni život i rituali**  Režija: Stanislav Manca, Slovačka 2016., Trajanje 30΄ | http://www.narodnimuzej.rs/images/Bronzano-doba-2.jpg.png |

*Izvor: http://www.narodnimuzej.rs/program-18-medjunarodne-smotre-arheoloskog-filma/*

* 1. **CENA**

Projekcije se održavaju svakog dana sa početkom u 19 časova u Jugoslovenskoj kinoteci, u Svečanoj Sali. Ulaznice za projekcije se mogu kupovati na biletarnici Jugoslovenske kinoteke, od dana otvaranja smotre, svakim danom od 17 časova po ceni od 200 dinara. Rezervacija ulaznica nije moguća, kao ni kupovina unapred. Za ulaznice nema nikakvog popusta, cena je za sve ista.

Slika 10. **Ulaznica**



*(Foto: A. Žurkić)*

* 1. **PROMOCIJA**

Na XVIII Međunarodnoj smotri arheološkog filma je prikazano 27 filmova iz deset zemalja: Rusije, Španije, Nemačke, Slovačke, Italije, Kipra, Grčke, Poljske, Belgije i Srbije. Filmovi su prikazani na prestižnim evropskim arheološkim festivalima - u Roveretu (Italija), Irunu (Španija) i Kilu (Nemačka) i odlikuje ih visok naučni kvalitet. Program smotre kao i kratak opis svih filmova se može naći na zvaničnom sajtu Narodnog muzeja, sajtu Jugoslovenske kinoteke kao i na sajtu Turističke organizacije Srbije. Promocija je vršena putem brojnih medija: Radio televizija Srbije, Radio televizija Vojvodine, B92, Happy TV, kao i putem dnevnih novina BLIC. Nažalost, pored projekcija filmova koji čine suštinu smotre, ne organizuju se propratni događaji, izložbe, konferencije i slično.

* 1. **SMEŠTAJ**

U Beogradu se nalazi veliki broj hotela različitih kategorija spremnih da ugoste sve turiste i posetioce festivala. Svi zainteresovani mogu da pronađu smeštaj koji odgovara njihovim mogućnostima i potrebama. U Beogradu se nalazi 40 hotela, 7 motela, oko 3.200 ugostiteljskih objekata restoranskog tipa visokog standarda. Neki od hotela imaju bogatu tradiciju i spadaju u atraktivne objekte značajne za Beograd kao grad turizma. Hoteli koji pripadaju Međunarodnim hotelskim lancima u Beogradu su: Crowne Plaza, Hyatt Regency, Holiday Inn, Meriot, Radisson Blu. Opština Stari grad, u kojoj se održava Međunarodna smotra arheološkog filma, je prva gradska opština po broju turističkih, sportsko-rekreativnih i kulturno-istrorisjkih atrakcija i manifestacija, a uslovno i ukupne posete turista i imidža (turističkih usluga agencija, hotela, restorana itd.) zbog svoje centralne pozicije, gradskog središta, kontakta sa rekama Savom i Dunavom, marinama, parkovima. Najpoznatiji hoteli su: Moskva, Picasso Lux, Villa Kalemegdan Park, Kasina, Queen apartmens, Union, City code Hotel, Beograd, Majestic, Admiral, Club Balkan, Royal. Poznatiji hoteli su: King, Flash, Montmartre, Habitat, Hedonist, Crossroad, Af-Terr Group Hostels i dr. Ugostiteljski objekti su takođe brojni na teritoriji opštine i predstavljaju važan deo turističkog imidža i boemskog života Beograda kao što su: ,,Tri šešira“, ,,Dva Jelena“ (Grupa autora, 2008).

Hotel Moskva se nalazi u Balkanskoj ulici, u samom centru Beograda. Kapacitet hotela je 132 sobe sa 190 ležaja. Broj mesta za sastanke u ovom hotelu je 80 gostiju. Svaka soba ima direktnu telefonsku liniju, kablovsku TV, elektronski sef, mini bar, frižider, stilski nameštaj. U hotelu se nalaze: restoran, aperitiv bar, biznis centar, parking, sobna usluga, besplatan internet, terasa na otvorenom (Veselinović, 2012).

Slika. Hotel ,,Moskva”



*(Foto: A. Žurkić)*

1. **SWOT ANALIZA**

SWOT analiza je marketing tehnika kojom, pri analizi makrookruženja, tržišta i konkurencije internih resursa, možemo da utvrdimo slabe i jake tačke turističke destinacije. SWOT je skraćenica engleske reći Strenghts – jake tačke iz okruženja sa prednostima, Weaknesses – slabe tačke (smanjivanje internih nedostataka), Opportunities – šanse, Threats – pretnje (Genov, 2011).

**SNAGA**

* Saobraćajno-geografski položaj Beograda
* Postojanje aerodroma u Beogradu
* Glavni i najveći grad
* Raznovrsna turistička ponuda u Beogradu
* Smotra ima dugu tradiciju održavanja i prepoznatljiva je u regionu
* Smotra je međunarodnog karaktera na kojom se prikazuju filmovi iz raznih zemalja
* Kvalitetni filmovi iz oblasti arheologije
* Edukativna uloga filmova iz oblasti arheologije
* Postojanje kvalitetnog, a cenovno korektnog smeštaja za mlađu i stariju populaciju
* Pristupačna cena ulaznice

**SLABOSTI**

* Mali broj domaćih i stranih posetilaca
* Slabija promacija
* Nepovezanost sa ostalim znamenitostima u cilju proširenja raznolikosti turističke ponude

**MOGUĆNOSTI**

* Veća promocija na domaćem i inostranom tržištu
* Stvaranje kompleksne turističke ponude, tj. uključivanje kulturnih (arheoloških) znamenitosti u festival (npr. Kalemegdana koji se nalazi u neposrednoj blizini mesta održavanja smotre)
* Uvođenje takmičarskih programa

**PRETNJE**

* Festival evropskog filma Palić koji se održava od 1992. godine
* Međunarodni filmski i muzički festival Kustendorf
* Međunarodni festival turističkog i ekološkog filma SILAFEST
* Međunarodni filmski festival FEST

1. **ZAKLJUČAK**

Međunarodna smotra arheološkog filma je manifestacija koja ima dugu tradiciju održavanja. Na programu su uglanom reportaže kao i obrazovni filmovi koji predstavljaju važna otkrića i dostignuća prošlosti iz različitih istorijskih perioda. Publika ima priliku da se upozna sa najnovijim arheološkim istraživanjima kako kod nas tako i u svetu. Filmovi su rađeni na popularan način pa su interesantni ne samo za stručnjake nego i za sve gledaoce koje privlače stare civilizacije i kulture.

Filmski turizam je mlada, ali profitabilna turistička grana koja podrazumeva dolaske turista na destinaciju podstaknute filmovima, dokumentarcima i TV serijama. Za Srbiju je filmska industrija od ogromne važnosti iako se to još sasvim ne uviđa na mestima gde se donose ključne odluke. Međunarodna smotra arheološkog filma sa svojom dugom tradicijom održavanja može u budućem periodu biti značajna za razvoj filmskog turizma u Beogradu.

U narednom periodu je potrebno unapredi promocija smotre, ali se ona mora vršiti u naučnim časopisima i emisijama koje imaju kulturni element. Prilikom promotivnih sredstava i načina njihove upotrebe bitno je da se proceni mogući rizik većeg broja posetilaca događaja. Smotra je namenjena specifičnoj grupi ljudi koji imaju posebna interesovanja i jako je bitno da se održava dosadašnja dinamika posete smotre, tj. da se privuku iskreni ljubitelji istorije i kulture starih civilizacija. Smotra je edukativnog karaktera pa bi se njena uloga mogla prezentovati studentima sa Filozofskog fakulteta koji su na smetovima: istorija, istorija umetnosti i arheologija. Na taj način se mogu privući studenti kao volinteri u organizovanju smotre, ali i kao budući posetioci.

Snimljene reportaže i filmovi sa smotre se ne prikazuju na televiziji i ne mogu se naći na internetu, a samim tim posetioci ove manifestacije imaju priliku prvi da pogledaju naučna otkrića iz ove oblasti. Smotra se održava u centru Beograda u neposrednoj blizini Kalemegdanskog kompleksa pa bi u narednom periodu bilo interesantno za posetioce smotre da se ovaj višeslojni fortifikacioni kompleks, koji je prepun kulturno-istorijskih spomenika, uključi u ponudu.

Međnarodna smotra arheološkog filma je manifestacija koju posećuje manji broj posetilaca, ali je privlačna za iskrene ljubitelje istorije, arheologije i starih civilizacija.

**LITERATURA**

Arsić, T. (2014): Kulturni turizam u funkciji razvoja privrede grada Beograda, master rad, Departman za geografiju, Niš.

Bjeljac, Ž. (2005): Teorijsko-metodološke osnove manifestacionog turizma, Geografski institut Srpske akademije nauka i umetnosti, Beograd.

Veselinović, M. (2012): Turistička valorizacija Beograda, master rad, Departman za geografiju, Niš.

Grupa autora. (2008): Strategija razvoja turizma grada Beograda, Institut ekonomskih nauka, Beograd.

Genov, G.(2011): Menadžment turističke destinacije, Visoka turistička škola strukovnih studija, Beograd.

Zakon o kulturnim dobrima, ("Sl. glasnik RS", br. 71/94): Beograd

Republicki zavod za statistiku: Beograd

Hadžić, O. (2005): Kulturni turizam, skripta za polaganje ispita, Departman za geografiju, turizam i hotelijerstvo, Novi Sad.

Štetić, S. (2008): Turistička geografija, Visoka turistička škola, Beograd.

*Internet izvori:*

http://www.beograd.rs/

http://www.narodnimuzej.rs/vesti-i-dogadjanja/manifestacije/smotra-arheoloskog-filma/

http://pre.trablmejker.com/whatsup/1/704"704

http://www.sinemagija.com/Festivali/3520/X+Medjunarodna+smotra+arheoloskog+filma.shtml

http://www.rts.rs/page/magazine/sr/story/411/film-i-tv/861472/smotra-arheoloskog-filma.html

http://www.fcs.rs/vest\_1333/

http://www.narodnimuzej.rs/event/xiv-medjunarodna-smotra-arheoloskog-filma/?lng=lat

http://www.blic.rs/kultura/vesti/smotra-arheoloskog-filma-od-27-marta-u-beogradu/4v221gj

http://www.vesti.rs/Sport/Danas-pocinje-16-Medjunarodna-smotra-arheoloskog-filma.html

http://www.narodnimuzej.rs/event/xvii-medjunarodna-smotra-arheoloskog-filma/

http://www.rtv.rs/sr\_lat/zivot/kultura/pocinje-18.-medjunarodna-smotra-arheoloskog-filma\_810314.html

http://www.rtv.rs/sr\_lat/zivot/kultura/pocinje-18.-medjunarodna-smotra-arheoloskog-filma\_810314.html

http://www.narodnimuzej.rs/event/18-medjunarodna-smotra-arheoloskog-filma/

http://www.kinoteka.org.rs/

http://www.narodnimuzej.rs/program-18-medjunarodne-smotre-arheoloskog-filma/